MacBook Neo eller Air? Hvad får du – og hvad må du undvære?

Apple har introduceret MacBook Neo som den billigste bærbare Mac nogensinde. Den placerer sig markant under MacBook Air i pris og er tydeligt rettet mod studerende og brugere, der bare vil have en enkel Mac til hverdagens opgaver.

Men hvor stor er forskellen egentlig? Og hvad giver du afkald på for den lavere pris? Hvor MacBook Nero kan købes for 5.499 kroner, koster den mindste MacBook Air nu tæt på det dobbelte, nemlig 9.999 kroner. Her er den korte guide til forskellene.

Den store forskel: Mobilchip vs. rigtig Mac-chip

Den vigtigste forskel mellem de to maskiner ligger i processoren. MacBook Neo bruger en A-serie chip, som stammer fra Apples iPhone-familie. Det gør den energieffektiv og billig at producere – men også mindre kraftig. MacBook Air bruger derimod en M-serie chip, som er udviklet specifikt til computere.

I praksis betyder det, at MacBook Air er markant hurtigere i krævende programmer og bedre kan håndtere multitasking. Konkret er Air langt bedre til foto- og video-redigering og programmering.

Til almindelige opgaver som web, streaming, dokumenter og e-mail vil forskellen dog være mindre.

Hukommelse og lager: Neo er låst

En anden vigtig forskel er konfigurationen. MacBook Neo leveres kun med 8 gigabyte hukommelse (RAM), mens du skal vælge mellem 256 eller 512 gigabyte lagerplads, når du køber maskinen. Der er ingen mulighed for at opgradere RAM.

MacBook Air starter derimod typisk med mere hukommelse og kan konfigureres højere, hvilket gør den mere fremtidssikker. Hvis du arbejder med mange programmer samtidig – eller tunge apps – vil Air derfor holde længere.

Porte og tilslutning

MacBook Neo er også mere spartansk på tilslutningssiden. Den tilbyder to basale USB-C porte, men hverken Thunderbolt eller MagSafe-oplader. MacBook Air, derimod, har både to Thunderbolt-kompatible USB-C stik og et dedikeret MagSafe-stik til opladning. For mange brugere betyder det mere fleksibilitet i hverdagen.

MacBook Neo (tv) og MacBook Air.

Hardware og funktioner

Neo er tydeligt designet som Apples budget-Mac. Skærmen på Neo er en smule mindre og har lavere opløsning. Den har også et smallere farvespektrum. Tastaturet på Neo er heller ikke baggrundsbelyst. Der er med andre ord sparet lidt over det hele. MacBook Air er stadig Apples “rigtige” ultrabook og ligger et niveau højere i både kvalitet og ydelse.

MacBook Neo (tv) og MacBook Air.

Hvem bør vælge MacBook Neo?

MacBook Neo giver bedst mening hvis du:

primært bruger browser, Office og streaming

er studerende

vil have den billigste Mac muligt

ikke har brug for høj ydelse

Den fungerer i praksis som en slags Mac-udgave af en Chromebook.

Hvem bør vælge MacBook Air?

MacBook Air er stadig det bedste valg hvis du:

vil have en hurtig computer

arbejder med mange programmer

redigerer billeder eller video

vil have en Mac, der holder i mange år

For de fleste brugere er Air stadig den mest komplette MacBook.

Kort sagt …

MacBook Neo gør Mac-universet langt billigere at komme ind i. Men prisen opnås ved tydelige kompromiser: mindre kraftig chip, færre porte og næsten ingen konfigurationsmuligheder. MacBook Air koster mere – men er stadig den MacBook, der passer til flest.

| MacBook Neo | MacBook Air M5
Startpris | 5.499 kr. | 9.999 kr.
Processor | Apple A18 Pro (iPhone-arkitektur) | M5 chip (Mac-arkitektur)
Ydelse | God til let brug | Markant kraftigere
RAM | 8 GB (fast) | Fra 16 GB og kan opgraderes
Lager | 256 / 512 GB | Fra 512 GB, kan opgraderes

Skærm

13-tommer Liquid Retina
2408 x 1506 pixels

13,6-tommer Liquid Retina
2560 x 1664 pixels

Lysstyrke | op til 500 nits | op til 500 nits
Opdateringshastighed | 60 Hz | 60 Hz
Porte | 2 × USB-C | 2 × Thunderbolt + MagSafe
Eksterne skærme | mere begrænset | bedre understøttelse
Batterilevetid | Op til 16 timer (36,5 Wh) | Op til 18 timer (53,8 Wh)
Design | lidt tykkere rammer | tyndere rammer + notch
Målgruppe | studerende / let brug | de fleste brugere

MacBook Neo eller Air? Hvad får du – og hvad må du undvære?